Tfajla b’sidirha barra neħħiet lil Ġesu Bambin mill-presepju li hemm fi Pjazza San Pietru fil-Vatikan għax sostniet li Alla kien mara u mhux raġel. L-inċident seħħ f’jum il-Milied b’waħda mill-attivisti tal-grupp Femen Iana Azhdanova, titla’ fuq il-presepju u taħtaf lil bambin f’idejha. It-tfajla kienet b’sidirha barra u bil-messaġġ “God is woman”. Fil-filmat it-tfajla tidher taħtaf ix-xbieha ta’ Ġesu’ Bambin u tgħajjat messaġġi kontra l-Knisja. It-tfajla kienet imwaqqfa minn kuntistabbli tal-pulizija li geżwirha fil-mant li kien liebes bħala parti mill-uniformi tiegħu. Wara li libbisha ħwejjiġha, hija ttieħdet mill-forzi tal-ordni biex tkun investigata dwar din l-aħħar “protesta” fil-pjazza tal-Vatikan minn dan il-Grupp Femminista. Intant fl-aħħar żviluppi dwar dan il-każ, l-attivista ta’ Femen inħelset mill-arrest, madankollu hija ġiet ipprojbita milli tidħol fl-Istat tal-Vatikan. Wara li l-Promotur tal-Ġustizzja tal-Vatikan approva l-arrest tagħha, huwa ta l-libertà iżda ordnalha ma tersaqx aktar fl-istat tal-Vatikan, fil-Bażilika ta’ San Pietru u fil-postijiet kollha li jaqgħu taħt l-Istat tal-Vatikan.